B. Osobitná časť

K Čl. I
 
K bodu 1
Navrhuje sa zmena počtu kategórií stredných odborných škôl z pôvodných 27 na 14. Počet kategórií stredných odborných škôl sa zmenil najmä z týchto dôvodov:
rozdiel vo výške normatívu na žiaka strednej odbornej školy bol medzi jednotlivými kategóriami stredných odborných škôl menší ako 2 %,
počet žiakov v jednotlivých kategóriách stredných odborných škôl je nižší ako 100 žiakov.
Zaradenie jednotlivých odborov vzdelávania do príslušných kategórií stredných odborných škôl je uvedené v prílohe č. 1.
 
K bodom 2 a 3
Zmeny súvisia s navrhovanou zmenou počtu kategórií stredných odborných škôl uvedenou v 1. bode.
 
K bodu 4
Zmena ustanovenia súvisí so zákonom č. 38/2011 Z. z., ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov. Do zákona č. 597/2003 Z. z. sa doplnili pravidlá pre poskytovanie príspevku na žiakov zo sociálne znevýhodneného prostredia (§ 4e) a poskytovanie finančných prostriedkov na starostlivosť o pedagogických a odborných zamestnancov škôl. 
 
K bodu 5
Navrhuje sa zmena výpočtu koeficientu kvalifikačnej štruktúry pedagogických zamestnancov školy. Zmena súvisí so zohľadnením zaradenia pedagogických zamestnancov aj do príslušných pracovných tried a s novelou zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov, ktorý nadobudne účinnosť od 1. 1. 2012. 
Pri výpočte koeficientu kvalifikačnej štruktúry pedagogických zamestnancov školy sa s účinnosťou od 1.1.2012 bude zohľadňovať okrem zaradenia pedagogických zamestnancov do príslušných platových tried a skutočnosti, či pedagogický zamestnanec poberá kreditový príplatok a v akej výške (6 % alebo 12 %) aj ich zaradenie do príslušnej pracovnej triedy.

K bodom 6 a 7
Zmeny súvisia s navrhovanou zmenou počtu kategórií stredných odborných škôl uvedenou v 1. bode. Táto zmena ovplyvní aj financovanie nákladov na žiakov v stredisku praktického vyučovania.
 
K bodu 8 
V súčasnosti evidujeme v športových gymnáziách aj vzdelávanie žiakov, ktorí neabsolvujú športovú prípravu. Náklady na vzdelávanie žiakov bez športovej prípravy sú podstatne nižšie. Z uvedeného dôvodu sa navrhuje financovať náklady na týchto žiakov v športových gymnáziách rovnakým normatívom ako na žiaka v klasickom gymnáziu. 
 
K bodu 9
V súčasnosti evidujeme v špeciálnych materských školách aj vzdelávanie detí bez zdravotného znevýhodnenia a všeobecného intelektového nadania. Náklady na vzdelávanie týchto detí sú podstatne nižšie (2,5-krát). Z uvedeného dôvodu sa navrhuje financovať náklady na tieto deti nižším normatívom. 
 
K bodu 10
Navrhuje sa zmena započítavania detí a žiakov škôl v zriaďovateľskej pôsobnosti krajských školských úradov na účely financovania nákladov na stravovanie. Žiaci škôl (vrátane internátnych), ktorí nie sú ubytovaní v školskom internáte, sa navrhujú započítavať s koeficientom 1, ubytovaní žiaci s koeficientom 3, deti špeciálnej materskej školy (vrátane internátnych), ktoré nie sú ubytované v školskom internáte sa započítavajú s koeficientom 1,5, ubytované deti sa započítavajú s koeficientom 3. Deti a žiaci ubytovaní v školských internátoch dostávajú okrem obeda aj raňajky, desiatu, olovrant a večeru, teda na stravovanie týchto žiakov a detí sú vyššie náklady, preto je väčší koeficient.
 
K bodom 11 až 14
Navrhuje sa upraviť pomer medzi paušálnym príspevkom a výkonovým príspevkom financovania nákladov súvisiacich s činnosťou centier pedagogicko-psychologického poradenstva a prevencie a centier špeciálno-pedagogického poradenstva (zo 6:4 na 5:5). Navrhuje sa, aby poradenské zariadenia dostávali viac finančných prostriedkov v závislosti od počtu výkonov, ktoré poskytnú deťom so zdravotným znevýhodnením alebo všeobecným intelektovým nadaním.
 
K bodom 15 a 16
Aktualizujú sa prílohy č. 1, 2, 11 a 12. 
Návrh aktualizácie prílohy č. 1 súvisí s novými experimentálnymi odbormi vzdelávania od 1. septembra 2011, s útlmom niektorých odborov vzdelávania a so zmenou počtu kategórii stredných odborných škôl. 
Návrh aktualizácie prílohy č. 2 súvisí so znížením počtu kategórií stredných odborných škôl.
Návrh aktualizácie prílohy č. 11 súvisí s aktualizáciou zoznamu výkonov pre financovanie centier špeciálno-pedagogického poradenstva. 
Návrh aktualizácie prílohy č. 12 súvisí so zmenami uvedenými v 5. bode.
 
K Čl. II
 
Účinnosť predpisu sa navrhuje od 1. januára 2012.